Carsten Hansen (S), 2014-02-18:
Liberal Alliance ønsker med forslaget at sikre, at ganske almindelige mennesker ikke risikerer betydelige økonomiske problemer ved indgåelse af lejeaftaler, som tilfældet er i dag under gældende huslejeregulering.
Derfor foreslår partiet, at huslejen skal sættes fri for alle lejemål, der udlejes af en ikkeprofessionel udlejer, som kun ejer ét lejemål.
Nu kunne man jo tilsvarende være bekymret for, hvad det vil betyde for den anden part i lejeforholdet, men det bekymrer eller trykker tilsyneladende ikke Liberal Alliance på nogen som helst måde.
Lejelovgivningen beskytter jo lejeren som den svage part i lejeforholdet.
Det synes jeg er godt, for det sikrer nemlig, at lejerne i ens lejligheder skal betale det samme i husleje.
Der er ingen grund til, at en lejer i f.eks. en ejerlejlighed, der udlejes af en ejer, der kun har den her ene ejerlejlighed, skal betale mere for sin bolig end naboen, der lejer boligen af en ejer, der ejer restejendommen, dvs. en ejerlejlighedsudstykket ejendom, der fortsat udlejes af en professionel udlejer.
Konsekvensen af forslaget ville nemlig være, at der skal gælde særlige regler for udlejere, der kun udlejer én bolig.
Det nye er vel nærmest, at man lige skal prøve Venstre af her og se, om Venstre er lige så liberalt som Liberal Alliance, kan man sige.
Der er vel også en lille smule usikkerhed om, hvor Venstre er i den her sag.
Men hr. Lars Løkke Rasmussen har i hvert fald slået fast, at der ikke bliver tale om at røre ved huslejereguleringen, så jeg ser frem til at høre Venstres ordførers tale i dag oven på hr. Søren Pinds svada, der nærmest lignede noget fra Liberal Alliance.
Det er godt, at lejereguleringen er med til at sikre, at almindelige mennesker kan bo til rimelige huslejer i hele landet, og det skal vi nemlig ikke skabe usikkerhed om, og det håber jeg Venstre er enige med os i.
Så er der jo også den anden part i lejesagerne, nemlig de ofte ikkeprofessionelle udlejere af en enkeltlejlighed eller en andelsbolig.
Her er der tale om mennesker, der måske ikke kan få solgt deres bolig, eller som vælger at vente med at sælge boligen til bedre tider og derfor vælger at udleje deres bolig.
Der har i medierne været omtalt flere sager, hvor lejen for sådanne lejemål typisk er blevet fastsat alt for højt, fordi ejerne har haft en forventning om ved udlejning at kunne få dækket alene deres nettoudgifter som andelshaver eller som ejerlejlighedsejer.
Men der er en opsparing i boligen, der finder sted, også når der betales af på lånene.
Det giver lejelovgivningen ikke mulighed for.
Lejen for en lejlighed i et område, hvor boligreguleringslovens regler om omkostningsbestemt leje gælder, fastsættes og reguleres således på samme måde, uanset om lejligheden er en lejelejlighed eller en udlejet andelsbolig eller en udlejet ejerlejlighed.
Så kan man jo spørge, om der ikke er grund til at bekymre sig om den slags ikkeprofessionelle ejere, som ikke driver udlejning erhvervsmæssigt, og som derfor ikke nødvendigvis er opmærksomme på den gældende lejelovgivning, for her er jo tale om mennesker, som ikke af ond vilje gør noget forkert.
Men det er der jo grund til at være opmærksom på.
Det også derfor, vi har skabt mulighed for, at udlejere af enkeltejerlejligheder eller andelsboliger kan anmode huslejenævnet om at få forhåndsgodkendt huslejen.
Ordningen, der trådte i kraft sidste år, giver mulighed for inden udlejning at få huslejenævnet til at vurdere, om den leje, man opkræver for lejligheden, er i overensstemmelse med de gældende regler.
Forhåndsgodkendelsen er bindende.
Huslejenævnet kan derfor ikke ved en senere sag mellem ejeren og den kommende lejer ændre lejen, medmindre der foreligger ændrede forhold.
Det giver ejere af en ejerlejlighed eller andelsbolig bedre mulighed for før udlejning at danne sig et overblik over de økonomiske konsekvenser af udlejningen og dermed sikre sig imod lejenedsættelse.
På det grundlag kan ejeren eller andelshaveren så beslutte, om de vil leje deres lejlighed ud, eller om den skal stå tom eller eventuelt skal sælges.
Muligheden for forhåndsgodkendelse betyder således for de ikkeprofessionelles vedkommende, at udlejeren kan få fastsat den rigtige leje.
Så på den baggrund kan det også undre mig, at Liberal Alliance som det eneste parti ikke stemte for forslaget om forhåndsgodkendelse, og regeringen kan på den baggrund ikke støtte lovforslaget.